快哉行呈諸友兼簡仲美
作者：王令
朝代：宋

paragraphs: 脱巾草坐踏地歌，花影落酒生紅波。
拔劍横膝仰面笑，醒眼不識天爲何。
平時塵土埋英雄，却學弄筆爲雕蟲。
太阿補履不足用，老驥捕鼠終無功。
安得雄心大胆子，與之把臂論心事。
不使生前眼見仇，何用死時尸磔市。
人生病老多壮時，百歲祗如梭過機。
安能跼促努筋力，眼穿仰望丹桂枝。